Suchinthana/ta-wikipedia huggingface dataset:
பரமேசுவர் கோத்ரெஜ்

பரமேசுவர் கோத்ரெஜ் (Parmeshwar Godrej) என்பவர் கோத்ரெஜ் தொழில் குழுமத் தலைவர் அதி கோத்ரேஜ் என்பவரின் மனைவி ஆவார்.  சமூக நலனுக்காகப் பல செயல்பாடுகளுக்கு நிதி உதவிகள் வழங்கிய கொடையாளராகக் கருதப்படுகிறார்.

வாழ்வும் பணிகளும்

திருமணம் செய்துகொள்வதற்கு முன்பு ஏர் இந்தியா  நிறுவனத்தில் வானூர்திப் பணிப் பெண்ணாக இருந்தார்.  சீக்கியக் குடும்பத்தில் பிறந்த பரமேசுவர் கோத்ரெஜ் ஆடைகளை வடிவமைப்பதிலும்,  இல்லங்களை அலங்கரிப்பதிலும், கலையுணர்வுடன் வாழ்வதிலும் ஈடுபாடு காட்டியவர்.

2004 ஆம் ஆண்டில் எயிட்ஸ் நோய் விழிப்புணர்வைப் பரப்ப ஹீரோஸ் பிராஜக்ட்  என்ற பெயரில் ஓர் அமைப்பை உருவாக்கினார். இம்முயற்சியில் ஆலிவுட் நடிகர் ரிச்சர்ட் கேர், பில் மற்றும் மெலிந்தா அறக்கட்டளை, கிளிண்டன் குளோபல் நிறுவனம் ஆகியோரும் இணைந்து கொண்டனர்.

பாலிவுட் நடிகை ஏம மாலினி  மற்றும் நடிகரும் இயக்குநருமான பெரோசு கான் ஆகியோருக்கு ஆடை வடிவமைப்பாளராக இருந்தார்.

70 ஆண்டு அகவையான பரமேசுவர் கோத்ரெஜ் 2016, அக்தோபர் 10 இல் நோய்வாய்ப்பட்டு மும்பையில் காலமானார்.

மேற்கோள்

பெண் சமூகவியலாளர்கள்
2016 இறப்புகள்
இந்திய கோடீசுவரர்கள்
சூட்டு வம்சம்

சூட்டு வம்சம் (Chutu dynasty) (கன்னடம்: ಚುಟು) தென்னிந்தியாவின் தற்கால கர்நாடக மாநிலத்தின் உத்தர கன்னட மாவட்டப்பகுதிகளை   கி பி மூன்றாம் நூற்றாண்டில் ஆண்ட சிற்றரசர்கள். சூட்டு வமிசத்தவர்கள்  வனவாசி   நகரத்தை தலைநகரமாக கொண்டிருந்தனர். சூட்டு வமிசத்தவர்கள்  சாதவாகனப் பேரரசில் குறுநில மன்னர்களாக விளங்கியவர்கள் .இவர்கள் ஆரம்பகலத்தில் பல்லவருடன் திருமண உறவு கொண்டிருந்தனர்
இவ்வம்ச மன்னர் மூலானந்தன் பெரும்பாலும் ஈயத்திலான நாணயங்களை வெளியிட்டார். சிவலானந்தனே சூட்டு நாக வம்சத்தின் கடைசி அரசனாவான் இவன் கிபி 285ல்   வாகாட அரசன் பரசவசேனிடம்  நாட்டின் வட பகுதிகளை இழந்தான் பின் விஜயகந்த வர்மன்   என்ற பல்லவனிடம் கிபி290 ல் தோற்க சூட்டு நாகரின் ஆட்சி முடிவுக்கு வந்தது

முக்கிய மன்னர்கள்
 சூட்டு குலானந்தன் (கி பி  225 – 246)
 மூலானந்தன் (கி பி 246–275)
 சிவாலானந்தன் (கி பி 275–290 )

மேற்கோள்கள்

வெளி இணைப்புகள்
Chutus of Banavasi 

கர்நாடக வரலாறு
இந்திய அரச மரபுகள்
ஆயிரம் தூண் ஆலயம்

ஆயிரம் தூண் ஆலயம் அல்லது ருத்திரேஷ்வர் கோயில் (Thousand Pillar Temple) தெலங்கானா மாநிலம், வாரங்கல் நகரில் ஹனுமக் கொண்டா என்ற இடத்தில் அமைந்துள்ள வரலாற்றுச் சிறப்புடைய இந்துக் கோயிலாகும்.  இக்கோயில் சிவன், திருமால், சூரிய தேவன் ஆகிய மூன்று கடவுளருக்குமானது. காகத்திய வம்ச மன்னர் ருத்ர தேவன் என்பவரால் பொ.ஊ. 1175க்கும் பொ.ஊ. 1324க்கும் இடைப்பட்ட காலத்தில் கட்டப்பட்டது. இந்த "ஆயிரம் தூண் ஆலயம்" காகத்திய வம்சத்தின் கட்டிடக்  கலைகளில் தலைசிறந்ததாய் கருதப்படுகிறது.

வாரங்கல் கோட்டை, இராமப்பா கோயில் ஆகியவற்றுடன் ஆயிரம் தூண் ஆலயமும் இந்தியாவிலுள்ள உலகப் பாரம்பரியக் களங்களின் பட்டியலில் யுனெஸ்கோவால் தற்காலிகமாக இணைக்கப்பட்டுள்ளது.

இக்கோயிலை நிரந்தர உலகப் பாரம்பரிய களமாக 25 சூலை 2021 அன்று யுனெஸ்கோ அறிவித்துள்ளது.

அமைப்பு
நட்சத்திர அமைப்பில் கட்டப்பட்டுள்ள இந்த ஆலயத்தில் நிறைய சன்னதிகளும் லிங்கங்களும்  நிறுவப் பட்டுள்ளன. ஆலயத்தில் உட்புறம் மூன்று சந்நிதிகள் உள்ளன. சிவன், விஷ்ணு, சூரியன் மூவருக்கும் சந்நிதிகள் அமைக்கப்பட்டுள்ளன. ஆயிரம் தூண்களால் அமைக்கப்பட்டு இருந்தாலும் ஆலயத்தின் எந்த மூலையில் இருந்து பார்த்தாலும் மத்தியில் உள்ள பெரிய சிவலிங்கத்தை எந்த தூண்களும் மறைக்காமல்  இருக்கும்படியான அமைப்பில் கட்டப்பட்டது. ஆலயத்தின் முன்புறம் ஒற்றைக் கல்லினால் ஆன பெரிய கருங்கல் நந்தி ஒன்று இன்றும்  பளபளப்பாய் காணப்படுகிறது. கல்லிலே செதுக்கப்பட்ட யானை வரிசையும் துளைத்து செதுக்கப்பட்ட ஜன்னல் அமைப்புகளும் காக்கத்திய வம்சத்தின் கட்டிடக் கலையின் நுணுக்கத்திற்குச் சான்றாக உள்ளது.

தக்கணப் பிரதேசத்தைப் படையெடுத்த துக்ளக் மன்னரால் இந்தக் கோவில் சிதைக்கப்பட்டது. 2004 இல் இந்திய அரசால் சிதிலமடைந்த தூண்கள் மீண்டும் புதுப்பிக்கப்பட்டுள்ளது.

போக்குவரத்து
இக்கோயிலுக்குச் செல்ல சாலைவழிப் போக்குவரத்து உள்ளது. இத்தலத்துக்கு அருகில் வாரங்கல் தொடருந்து நிலையம் மூன்று கிலோமீட்டர் தொலைவில் உள்ளது.

மேற்கோள்கள்

வெளியிணைப்புகள்

 Pictures of Thousand Pillar Temple 
 Picture of 1000 Pillar Temple

இந்தியாவில் உள்ள சிவன் கோயில்கள்
தெலங்காணாவில் உள்ள இந்துக் கோயில்கள்
வரங்கல் மாவட்டம்
உலகப் பாரம்பரியக் களங்கள்
இந்தியாவில் உள்ள உலக பாரம்பரியக் களங்கள்
குரு சோமசுந்தரம்

குரு சோமசுந்தரம் தமிழ்த் திரைப்பட நடிகராவார். இவர் இயக்குநர் தியாகராஜா குமாரராஜாவின் ஆரண்ய காண்டம் திரைப்படம் மூலம் திரையுலகிற்குள் வந்தார். அதன் பின் பாண்டிய நாடு, ஜிகர்தண்டா மற்றும் ஜோக்கர் போன்ற படங்களிலும் நடித்துள்ளார். இவர் தமிழ் சினிமாவின் ஹீத் லெட்ஜர் என்றழைக்கப்படுகிறார். தற்பொழுது திருவண்ணாமலையில் வசித்து வருகிறார்.

திரைப்படத்துறை 

குரு சோமசுந்தரம் 2002 - 2011 ஆண்டு காலத்தில் கூத்துப்பட்டறையில் இணைந்து நாடகங்களை உருவாக்கினார்.

2003 ஆம் ஆண்டு சந்திரஹரி நாடகத்தில் இவரைக் கண்ட இயக்குநர் தியாகராஜன் குமாரராஜா, 2008 ஆம் ஆண்டு இவரை அழைத்து தனது ஆரண்ய காண்டம் எனும் திரைப்படத்தில் 'காளையன்' எனும் வேடத்தில் நடிக்க வைத்தார். அவ்வேடம் பலத்த வரவேற்பை பெற்றது. பின், 2013 ஆம் ஆண்டு இயக்குநர் மணிரத்னத்தின் 'கடல்' திரைப்படத்தில் சிறு வேடத்தில் நடித்தார்.

கூத்துப்பட்டறையிலிருந்து வெளியேறிய பின் 2013 ஆம் ஆண்டு 5 சுந்தரிகள் எனும் திரைப்படத்தில் புகைப்படக் கலைஞராக நடித்ததின் வாயிலாக மலையாளத் திரையுலகில் கால் பதித்தார். இதே ஆண்டில் இயக்குநர் சுசீந்தரனின் பாண்டிய நாடு திரைப்படத்தில் விசாலின் அண்ணனாக வேடமேற்று நடித்தார். 2014 ஆம் ஆண்டில் இயக்குநர் கார்த்திக் சுப்புராஜின் 'ஜிகர்தண்டா' திரைப்படத்தில் நடிப்புக் கலை பயிற்றுனராக நடித்திருந்தார். நிகழ் வாழ்க்கையிலும் பாபி சிம்காவுக்கு இவர் நடிப்புக் கலையை பயிற்றுவித்தார்..

குறும்படங்கள்

திரைப்பட விவரம்

நடித்த திரைப்படங்கள்

வலைத் தொடர்

மேற்கோள்கள் 

தமிழ்த் திரைப்பட நடிகர்கள்
வாழும் நபர்கள்
1975 பிறப்புகள்
பீமரத சாந்தி

பீமரத சாந்தி, ஒருவருக்கு  அதிபௌதீகம் (இயற்கை), அதிதைவீகம் (தெய்வங்கள்), அத்யாத்மீகம் (தன் செயல்கள்) ஆகியவைகளால் தனக்கு ஏற்படும் தீயபலன்களிலிருந்து காத்துக் கொள்ளவும், 70 ஆம் ஆண்டு துவங்கும் போது பீமன் எனும் ருத்தரனை  அமைதிப் படுத்தும் நோக்கில்   பீமரத சாந்தி    எனும் சடங்கு செய்யப்படுகிறது.>

மேற்கோள்கள்

வெளி இணைப்புகள்
  When is Bheemratha shanthi conducted? 

இந்து சமயச் சடங்குகள்
நீத்தா அம்பானி

நீத்தா அம்பானி (Nita ambani 1 நவம்பர் 1964) என்பவர் ரிலையன்சு பவுண்டேசன் என்னும் அறக்கட்டளையின் தலைவர் ஆவார். இவர் ரிலையன்சு இண்டஸ்ட்ரீஸ் என்ற குழுமத்தின் தலைவர் முகேசு அம்பானியின் மனைவி ஆவார். இந்தியாவின் பணக்காரப் பெண்மணிகளுள் ஒருவர் ஆவார். இவரது சொத்தின் மதிப்பு 40 பில்லியன் அமெரிக்க டாலர்களாகும். மும்பை இந்தியன்ஸ் எனும் துடுப்பாட்ட அணியின் உரிமையாளர் ஆவார். இவர் கலைப் பொருள் சேகரிப்பாளராகவும் அறியப்படுகிறார். மும்பையில் அமைந்துள்ள தீருபாய் அம்பானி சர்வதேசப் பள்ளியின் நிறுவனர் ஆவார்.

பிறப்பும் படிப்பும்

நீத்தா அம்பானி மும்பையில் ஓர் நடுத்தர குஜராத்திய குடும்பத்தில் பிறந்தவர். ரவீந்திர தலால், பூர்ணிமா தலால் இணையருக்குப் பிறந்தார். வணிகவியலில் இளங்கலைப் பட்டம் பெற்றார். பரத நாட்டியமும் கற்றுக் கொண்டார்.

தொழில்

ஜாம்நகர்
1997 ல் ஜாம்நகரில் ரிலையன்சு ஊழியர்களுக்காக தங்குமிடம் கட்டிக்கொடுக்கும் தொழிலில் ஈடுபடலானார். இத்திட்டமானது மிகச் சிறப்பாக திட்டமிடப்பட்டு செயல்படுத்தப்பட்ட ஒன்றாகும். மேலும் இத்திட்டம் சுற்றுச்சூழலுக்கு உகந்ததாக வடிவமைக்கப்பட்டது. 17,000 அதிகமான குடியிருப்புகளுடன் கட்டப்பட்டது. இன்று ஜாம்நகர் குடியிருப்பு 1,00,000 மாங்காய் மரங்களுடன் காணப்படுகிறது.

ரிலையன்ஸ் உதவித் திட்டம்
2010 ஆம் ஆண்டில் ஆரம்பிக்கப்பட்ட ரிலையன்ஸ் பவுண்டேசன் நீத்தா அம்பானியால் நடத்தப்படுகிறது. ரிலையன்ஸ் இண்டஸ்ட்ரீஸ் நிறுவனத்துடன் இது இணைக்கப்பட்டுள்ளது. இந்தியாவிலுள்ள மிகப்பெரிய பவுண்டேசன்களுள் இதுவும் ஒன்றாகும். கல்வி, விளையாட்டு, உடல்நலம், அவசரக்கால உதவி, பெண்கள் முன்னேற்றம் ஆகிய துறைகளில் இது செயல்படுகிறது.

மும்பை இந்தியன்ஸ்
இந்தியன் ப்ரீமியர் லீக் துடுப்பாட்ட அணிகளுள் ஒன்றான மும்பை இந்தியன்ஸ் அணியின் உரிமையாளர் இவர் ஆவார். இவ்வணி சேம்பியன் விருதினை 2011 மற்றும் 2013 ஆம் ஆண்டுகளில் பெற்றது. மேலும் இந்தியன் ப்ரீமியர் லீக் போட்டிகளில் 2013,2015 மற்றும் 2017 ஆம் ஆண்டுகளில் வெற்றி பெற்றது. அனைவருக்கும் கல்வி (Education for All) எனும் திட்டத்தினையும் மும்பை இந்தியன்ஸ் அணி முன்னெடுத்துச் செய்கிறது. வாய்ப்புக்கிடைக்காத 70,000 குழந்தைகளுக்கு அனைவருக்கும் கல்வி திட்டத்தின் மூலம் நவீன வழிக் கல்வி பெற வழிவகை செய்யப்பட்டுள்ளது.

சர்வதேசப் பள்ளி
தீருபாய் அம்பானி சர்வதேசப் பள்ளியினை உருவாக்கி நிருவகித்து வருகிறார். இந்தியாவின் மிகச் சிறந்த பள்ளியாக இப்பள்ளி திகழ்கிறது. என்.டி.டி.வி, இந்துஸ்தான் டைம்ஸ் போன்ற இதழ்கள் இப்பள்ளியை இந்தியாவின் தரவரிசையில் முதலிடம் பெறும் பள்ளி எனக் குறிப்பிட்டுள்ளனர்.

சர்வதேச ஒலிம்பிக் அமைப்பு
சர்வதேச ஒலிம்பிக் அமைப்பின் உறுப்பினராகவும் நீத்தா அம்பானி உள்ளார். 3 ஜூன் 2016 அன்று உறுப்பினராக நியமிக்கப்பட்ட எண்வரில் நீத்தா அம்பானியும் ஒருவர். சர்வதேச ஒலிம்பிக் அமைப்பி 129 வது கூட்டத்தில் இவர்கள் தேர்ந்தெடுக்கப்பட்டனர். 4 ஆகஸ்ட் 2016 உறுப்பினராக இவர் அறிவிக்கப்பட்டார். இந்தியாவிலிருந்து இப்பதவியைப் பெற்ற முதல் பெண்மணி இவராவார்.

பணிகளும் பதவிகளும்

 2014 ஆம் ஆண்டில் நீத்தா அம்பானி ரிலையன்சு இண்டஸ்ட்ரீஸ் குழுமத்தின் இயக்குநராகத் தேர்ந்தெடுக்கப்பட்டார்.
 இவர் பன்னாட்டு ஒலிம்பிக் குழுவில் உறுப்பினராக ஆன முதல் இந்திய பெண்மணி ஆவார்.
 மும்பை இந்தியர்கள் என்னும் இந்தியன் பிரீமியர் லீக்கின் துடுப்பாட்ட மும்பை அமைப்பை நடத்தினார்.
 எல்லாருக்கும் கல்வி என்னும் அமைப்பைத் தொடங்கி  70000 ஏழைக் குழந்தைகளுக்குக் கல்வி பற்றிய விழிப்புணர்வைப் பரப்பி உதவிகளும் செய்தார்.

மேற்கோள்

இந்திய சமூகவியலாளர்கள்
வாழும் நபர்கள்
இந்தியத் தொழிலதிபர்கள்
1963 பிறப்புகள்
20 ஆம் நூற்றாண்டு இந்தியத் தொழிலதிபர்கள்
தசாவதாரம் (1934 திரைப்படம்)

தசாவதாரம் 1934ஆம் ஆண்டு வெளிவந்த 20,000 அடி நீளமுடைய தமிழ்த் திரைப்படமாகும். ஜெயவாணி பிலிம்ஸ் தயாரித்த இத்திரைப்படத்தில், மணி சாரதாம்பாள் உள்ளிட்ட பலரும் நடித்துள்ளனர்.

மேற்கோள்கள்    

1934 தமிழ்த் திரைப்படங்கள்
இந்தியத் தமிழ்த் திரைப்படங்கள்
மயில் ராவணன் (1935 திரைப்படம்)

மயில் ராவணன் அல்லது சந்திரசேனா ராவணன் 1935ஆம் ஆண்டு வெளிவந்த 15,000 அடி நீளமுடைய புராணத் தமிழ்த் திரைப்படமாகும். பிரபாத் பிலிம் கம்பெனி தயாரித்த இத்திரைப்படத்தில், சேஷாந்திரி, ராஜீவி, சுந்தர்ராஜன் உள்ளிட்ட பலரும் நடித்துள்ளனர். வி. சாந்தாராம் இயக்கத்தில் உருவான இப்படத்தில், கே. ராகவன் வசனமும், கே. தைபர் ஒளியமைப்பும், எஸ். பதேலால் என்பவர் கலைப்பணியையும் கவனித்துள்ளனர். மேலும், டி. டி. கனகம், பி. எஸ். ஸ்ரீநிவாசன், எஸ். பங்கஜம், கே. நடராஜன் முதலியோரும் நடித்துள்ள இத்திரைப்படத்தில், பாபநாசம் சிவன், எ. என். கல்யாண சுந்தரம், அருணாசல கவி போன்றோர்கள் பாடல்களை படைத்துள்ளனர்.

மேற்கோள்கள்    

1935 தமிழ்த் திரைப்படங்கள்
இந்தியத் தமிழ்த் திரைப்படங்கள்
துருவ சரித்திரம் (1935 திரைப்படம்)

துருவ சரித்திரம் 1935ஆம் ஆண்டு வெளிவந்த 17,000 அடி நீளமுடைய புராணத் தமிழ்த் திரைப்படமாகும். பயோனீர் பிலிம் கம்பெனி தயாரித்த இத்திரைப்படத்தில், எம். எஸ். தங்கப்பா, பி. எஸ். ஞானாம்பாள், வி. சுவாமிநாதன் மற்றும் ஆர். பி. லட்சுமி தேவி உள்ளிட்ட பலரும் நடித்துள்ளனர்.

மேற்கோள்கள்    

1935 தமிழ்த் திரைப்படங்கள்
இந்தியத் தமிழ்த் திரைப்படங்கள்
எலனியக் காலம்

ஹெலனிய காலம் (Hellenistic period)  (கிமு 323 – கிபி 31) என்பது கிமு 323இல்   பேரரசர் அலெக்சாண்டரின் இறப்பிற்கும், கிபி 31இல் உரோமைப் பேரரசின் எழுச்சிக்கும் இடையே, பண்டைய கிரேக்க நாட்டிலும், மத்தியதரைக் கடல் ஒட்டியப் பகுதிகளின் வரலாறுகளை கூறும்  காலமாகும். மேலும் இக்கால கட்டத்தின் இறுதியில் பண்டைய எகிப்தை ஆண்ட  கிரேக்கர்களின் தாலமைக் பேரரசு ரோமனியர்களால் வீழ்த்தப்பட்டது ஆசியா மற்றும் ஆப்பிரிக்கா கண்டங்களில் கிரேக்க காலனி ஆதிக்கத்தை நிறுவப்பட்டதே ஹெலனிய  காலத்தின் சிறப்பம்சம் ஆகும்.

வரலாறு
அலெக்சாண்டரின் இறப்பிற்குப் பின்னர், கிரேக்கப் பேரரசை, அவரது ஐந்து படைத்தலைவர்களான செலுக்கஸ் நிக்கோடர், தாலமி சோத்தர், லிசிமச்சூஸ், ஆண்டிகோணஸ்  மற்றும்  சசாண்டர் ஆகியோர் பங்கிட்டுக்கொண்டு தனி உரிமையுடன் ஆண்டனர்.  ஹெலியனியக் காலத்தில், ஐரோப்பா,  ஆப்பிரிக்கா மற்றும் ஆசியா கண்டங்களில் கிரேக்கப் பண்பாட்டின் தாக்கம் அதிகரித்து இருந்தது. குறிப்பாக கிரேக்க நுண்கலைகள், கட்டிடக் கலை, சிற்பக் கலை, இசை, இலக்கியம், தத்துவம், கணிதம், சமயம், மொழி, அறிவியலின் தாக்கம் கிரேக்க படைத்தலைவர்கள் ஆண்ட ஹெலனிய நாடுகளில் குறிப்பாக தற்கால எகிப்து,  துருக்கி, சிரியா, ஈரான், ஈராக், பாக்திரியா மற்றும் ஆப்கானித்தான் நாடுகளில் பரவியது.

அலெக்சாண்டரின் படையெடுப்பால் கி மு 330இல் அகண்ட பாரசீகத்தின் அகாமனிசியப் பேரரசு வீழ்ச்சிக்குப் பின் இறந்து போன அலெக்சாண்டரின் கிரேக்கப் பேரரசின் பகுதிகளை கிரேக்கப் படைத்தலைவர்கள், ஐந்து தனித்தனி நாடுகளாக பங்கிட்டு ஆண்டனர். அந்நாடுகளை ஹெலனிய கால நாடுகள் என்பர். ஹெலனிய கால நாடுகளில் முக்கியமானது தென்மேற்கு ஆசியாவின் செலூக்கியப் பேரரசு, நடு ஆசியாவின் கிரேக்க பாக்திரியா பேரரசு, வடகிழக்கு ஆப்பிரிக்காவின், மத்திய தரைக்கடல் ஒட்டிய தாலமைக் பேரரசு, கிரேக்கம் மற்றும் துருக்கி உள்ளடக்கிய பெர்காமோன் இராச்சியம் மற்றும் இந்தோ கிரேக்க நாடு என ஐந்தாகும்.

ஹெலனிய கால நாடுகளின் வீழ்ச்சி
கி மு 146இல் கிரேக்கர்களின் தாயகமான மக்கெடோனியா  மற்றும் கி மு 31இல் கிரேக்க தாலமைக் பேரரசு,  உரோமைப் பேரரசால் வெற்றி கொள்ளப்பட்டது. பின்னர்  கிரேக்கப் பேரரசின் ஐரோப்பா மற்றும் துருக்கி பகுதிகளை வென்று, கி மு 33இல் உரோமைப் பேரரசர் முதலாம் கான்ஸ்டன்டைன் இசுதான்புல் நகரத்தை தலைநகராகக் கொண்டு  உரோமைப் பேரரசை ஆண்டார்.

இதனையும் காண்க
 தியாடோச்சி
 செலூக்கஸ் நிக்காத்தர்
 செலூக்கியப் பேரரசு
 தாலமி சோத்தர் 
 தாலமைக் பேரரசு
 ஆண்டிகோணஸ் 
 சசாண்டர்
 லிசிமச்சூஸ்
 பெர்காமோன் இராச்சியம்
 கிரேக்க பாக்திரியா பேரரசு
 இந்தோ கிரேக்க நாடு

மேற்கோள்கள்

மேலும் படிக்க 
 
 
 "Under the Influence: Hellenism in Ancient Jewish Life"  Biblical Archaeology Society

வெளி இணைப்புகள்
Waterloo Institute for Hellenistic Studies
Art of the Hellenistic Age and the Hellenistic Tradition at the MET
கிரேக்க அரசியல்
கிரேக்க வரலாறு
விவேக் தேவ்ராய்

விவேக் தேவ்ராய் (Bibek Debroy, 25 சனவரி 1955 - 1 நவம்பர் 2024) இந்தியாவின் மேற்கு வங்காள மாநிலத்தவரும், பொருளாதார அறிஞரும், ஆன்மிக எழுத்தாளரும் ஆவார். புதுதில்லியில் உள்ள பொருளாதாரக் கொள்கை ஆய்வு மையத்தின் பேராசிரியராக  2007 முதல் 2015 வரை பணியாற்றியவர். 25 செப்டம்பர் 2017ல் இந்தியப் பிரதமர் நரேந்திர மோடியின் பொருளாதார ஆலோசனைக் குழுவின் தலைவராக நியமிக்கப்பட்டவர்.

கல்வி & ஆய்வுகள்
விவேக் தேவ்ராய், பள்ளிக் கல்வியை நரேந்திரபூர் இராமகிருஷ்ணா மிஷனரி பள்ளியிலும், கல்லூரிக் கல்வியை  மாநிலப் பல்கலைக்கழகம், கொல்கத்தாவிலும், உயர் கல்வியை தில்லி பல்கலைக்கழகம் மற்றும் திரித்துவக் கல்லூரி, கேம்பிறிஜ்ஜிலும் பயின்றவர். மேலும் விவேக் தேவ்ராய் அப்ளிகேஷன் எகனாமிக்ஸ் ரிசர்ச் தேசிய கவுன்சிலும், இராஜீவ்காந்தி இன்ஸ்டிடியூட் ஆஃப் த காண்டம்பரல் ஸ்டடீஸ் நிறுவனத்திலும் ஆராய்ச்சிப் பணிகளை செய்துள்ளார்.

பணிகள்
விவேக் தேவ்ராய் பிபெக் டெப்ராய், மாநிலப் பல்கலைக்கழகம், கொல்கத்தா, புனேவில் உள்ள கோகலே அரசியல் மற்றும் பொருளாதாரக் கல்லூரி மற்றும் தில்லியில் உள்ள இந்திய வெளிநாட்டு வணிகக் கழகத்திலும் பேராசிரியராக பணிபுரிந்தவர்.

1993-1998 ஆண்டுகளில் ஐக்கிய நாடுகள் சபையில் பொருளாதார ஆலோசகராக பணி புரிந்துள்ளார். 2007-ம் ஆண்டு முதல் 2015-ம் ஆண்டு வரை புதுதில்லியில் உள்ள பொருளாதார கொள்கைகள் ஆய்வு மையத்திலும், இந்திய வணிகம் மற்றும் தொழில்கள் சம்மேளனத்தின் செயலராகவும் பணியாற்றியுள்ளார். 2015-ம் ஆண்டில் தொடங்கப்பட்ட நிதி ஆயோக் அமைப்பின் உறுப்பினராக உள்ளார். இந்திய இரயில்வே மறுசீரமைப்பதற்கான குழுவிற்கு தலைமை தாங்கி உள்ளார்.

விருதுகள்
விவேக் தேவ்ராய் 2015-ம் ஆண்டில் பத்மசிறீ விருதையும், 2016-ம் ஆண்டில் அமெரிக்க- இந்திய வணிக உச்சி மாநாட்டில் வாழ்நாள் சாதனையாளர் விருது  பெற்றுள்ளார்.

எழுத்துக்கள்
மகாபாரத்தின் முதல் பத்து தொகுதிகளை இந்தி மொழியிலிருந்து ஆங்கிலத்தில் மொழி பெயர்த்துள்ளார். மேலும் பகவத் கீதையையும் ஹரி வம்சம் எனும் நூலை ஆங்கிலத்தில் மொழி பெயர்த்துள்ளார். தற்போது பகவத் புராணத்தை மொழி பெயர்க்கும் பணியில் உள்ளார்.

மேற்கோள்கள்

வங்காள மக்கள்
1955 பிறப்புகள்
2024 இறப்புகள்

இந்திய எழுத்தாளர்கள்
இந்தியப் பொருளியலாளர்கள்
இந்திய இந்தியவியலாளர்கள்
இந்தியவியலாளர்கள்
சோக்தியானா

சோக்தியானா (Sogdiana) அல்லது சோக்தியா (Sogdia); புதிய பாரசிக மொழி:: سُغْد, சோகிது) பண்டைய இந்தோ ஐரோப்பிய  பாரசீக மக்கள் வாழ்ந்த தற்கால தாஜிகிஸ்தான், மற்றும் உஸ்பெகிஸ்தான் நாடுகளை உள்ளடக்கியதாகும். அகாமனிசியப் பேரரசில் சோக்தியானா ஒரு மாகாணமாக விளங்கியது. கி மு 328இல் மாசிடோனியாவின் மன்னர் அலெக்சாண்டர்  சோக்தியானவை கைப்பற்றினார். பின்னர் கிரேக்க பாக்திரியா பேரரசு மற்றும் சாசானியப் பேரரசுகளில்  சோக்தியானா ஒரு பகுதியாக விளங்கியது.

அமைவிடம்
சோக்தியானா பகுதியின் முக்கிய நகரம் சமர்கந்து ஆகும். ஆமூ தாரியா ஆறு இப்பகுதியை வளப்படுத்துகிறது.

சமயங்கள்
சோக்தியானா பகுதி மக்கள் பௌத்தம், சரத்துஸ்திர சமயங்களைப் பயின்றனர். பின்னர்  சாமனித்து பேரரசின் இறுதி காலத்தில்,  கிபி 999ல் சோக்தியானா மக்கள் இசுலாமிய சமயத்திற்கு மாற்றப்பட்டனர்.

மொழிகள்
இப்பகுதியில் பாரசீக மொழி மற்றும் துருக்கிய மொழிகள் வழக்கில் இருந்தது.

நடு ஆசியாவும் பட்டுப்பாதையும்
நடு ஆசியாவின் சோக்தியானா பகுதியில் பட்டுப்பாதை செல்வதால், சீனாவிற்கும் ஐரோப்பாவிற்கும் இடையே முக்கிய வணிக மையமாக சோக்தியானா விளங்கியது.

மேற்கோள்கள்

வெளி இணைப்புகள்

 Sogdian on Interlinguae
 Xerxes II and Sogdianus 
 IranicaOnline - SOGDIANA iii. HISTORY AND ARCHEOLOGY 

அகாமனிசியப் பேரரசு
உசுபெக்கிசுத்தான்
தஜிகிஸ்தான்
கசக்கஸ்தான்
ஐந்தாம் நூற்றாண்டு
ஈரானியப் பண்பாடு
பெர்காமோன் இராச்சியம்

பெர்காமோன் இராச்சியம் அல்லது அத்தாலித்து வம்சம் (Attalid dynasty) ஹெலனிய காலத்திய கிரேக்கர்கள் ஆண்ட நாடுகளில் ஒன்றான (தற்கால துருக்கி)  பெர்காமோன் இராச்சியத்தை கி மு 282 முதல் கி மு 133 முடிய அரசாண்டது.

ஹெலனிய கால துருக்கிப் பகுதியை ஆண்ட,  அலெக்சாண்டரின் படைத்தலைவர்களில் ஒருவரான லிசிமச்சூஸ்  கிமு 282இல் மறைந்த போது, அவரின் படைத்தலைவர்களில் ஒருவரான முதலாம் பிலெடெயர்ஸ் என்பவர் ஆட்சியை கைப்பற்றி, கிமு 230இல் அத்தாலித்து வம்சத்தின் ஆட்சியை துருக்கியில் நிறுவினார்.

அத்தாலித்து வம்சத்தின் மூன்றாம் அத்தாலஸ் ஆட்சிக் காலத்தில், கி மு 133இல் உரோமானியர்கள் பெர்கமோன் இராச்சியத்தை கைப்பற்றினர்.

இதனையும் காண்க
 ஹெலனிய காலம்
 தாலமைக் பேரரசு
 செலூக்கியப் பேரரசு
 கிரேக்க பாக்திரியா பேரரசு
 இந்தோ கிரேக்க நாடு

மேற்கோள்கள்

ஆதாரங்கள்
Shipley (2000). The Greek World After Alexander, 323-30 B.C.
Hansen, Esther V. (1971). The Attalids of Pergamon. Ithaca, New York: Cornell University Press; London: Cornell University Press Ltd. .
Kosmetatou, Elizabeth (2003) "The Attalids of Pergamon," in Andrew Erskine, ed., A Companion to the Hellenistic World. Oxford: Blackwell: pp. 159–174. . text

வெளி இணைப்புகள்
 

எலனியக் காலம்
கிரேக்க வரலாறு
துருக்கியின் வரலாறு
ஆதி இந்தோ ஐரோப்பிய மக்கள்

ஆதி இந்தோ ஐரோப்பிய மக்கள் (Proto-Indo-Europeans)  பனி யுகத்தின் முடிவில் கி மு 4,000இல் அல்லது அதற்கு சிறிது காலத்திற்கு முன்னர் வாழ்ந்த இனக் குழுக்கள் ஆவர். இவர்கள் எழுத்து வடிவம் இல்லாத ஆதி ஆதி இந்தோ ஐரோப்பிய மொழிகளை பேசினர்.

மக்கள் 
ஆதி இந்தோ ஐரோப்பிய மக்கள் குறித்தான அறிவு, அவர்கள் பேசிய மொழியாலும், அகழ்வாராய்ச்சிகளாலும் வெளிப்பட்டது. ஆதி இந்தோ ஐரோப்பியர்கள், வெண்கலக் காலத்திய இந்தோ ஐரோப்பிய மக்களுடன் சிறிது தொடர்புடையவர்கள்.
 
ஆதி இந்தோ ஐரோப்பிய இன மக்கள் செப்புக் காலத்தில், கி மு 5000 முதல் கி மு 4,000 ஆண்டுகளுக்கு முன்னர் நடு ஆசியா மற்றும் கிழக்கு ஐரோப்பாவின் ஸ்டெப்பி புல்வெளிகளில் வாழ்ந்தவர்கள்.

கி மு இரண்டாயிரத்தின் நடுவில் ஆதி இந்தோ ஐரோப்பிய இனக் குழுவினரின் வழித்தோண்றல்கள் கி மு இரண்டாயிரத்தின் நடுவில் அனதோலியா, கிரேக்க ஏஜியன் கடற்கரை பகுதிகள், மேற்கு ஐரோப்பா மற்றும் வட இந்தியா பகுதிகளில் குடிபெயர்ந்தனர்.

பண்பாடு 
ஆதி இந்தோ ஐரோப்பிய இனக்குழுவின் சில பண்பாடுகள்:

 வீட்டு பயன்பாட்டு விலங்குகளான ஆடு, மாடு, குதிரை, நாய்கள் போன்ற கால்நடைகளை பராமரித்தல் மற்றும் வளர்த்தல்.
சிறு தானியங்களை பயிரிட்டனர்.
 குளிர்காலத்தில் பனி கொட்டும் பருவ நிலைகளில் வாழ்ந்தனர்.
 கடினமான சக்கரங்களை பயன்படுத்தினர். used for carts, but not yet chariots with spoked wheelsp249
 வானத்தை இறைவனாக வணங்கினர்.
 நாட்டுப்புற பாடல்களை பாடினர். 
 தந்தை வழி உறவு அமைப்பு கொண்டிருந்தனர்.
பல கடவுள் வழிபாடு கோட்பாடுகள் கொண்டவர்கள். விலங்குகளை வழிபடும் கடவுள்களுக்கு பூசாரிகளின் உதவியுடன் பலி கொடுத்தனர்.
 இறந்தவர்களை புதைக்கும் வழக்கம் கொண்டிருந்தனர். இறந்து போன இனக் குழுவின் தலைவர்களின் சடலத்துடன், அவர்கள் பயன்படுத்திய பொருட்களுடன் புதைத்து, அதன் மீது சிறிய மேடை கட்டினர்.
 பல இந்தோ ஐரோப்பிய இனக்குழுவினர், பூசாரிகள், படைவீரர்கள் மற்றும் இடையர்கள்/உழவர்கள் என  மூன்றடுக்கு சமூக அமைப்பு கொண்டிருந்தனர்.
வெண்கலத்தால் ஆன உழவுக் கருவிகள், போர்க் கருவிகள் கொண்டிருந்த ஆதி இந்தோ ஐரோப்பியர்கள் வெள்ளி மற்றும் தங்கத்தையும் அறிந்திருந்தனர். உணவு, பால் மற்றும் கம்பிளி ஆடைக்காக ஆடு, மாடுகளை வளர்த்தனர். சக்கரங்கள் கொண்ட வண்டியில் காளைகள் பூட்டி ஓட்டினர். தேர்களில் போர்க் குதிரைகளை பூட்டினர்.

இதனையும் காண்க
 இந்தோ ஐரோப்பிய மக்கள்
 இந்தோ ஐரோப்பிய மொழி 
 ஆரியர்
 இந்தோ ஆரிய மக்கள்
 இந்தோ ஆரிய மொழி
 இந்தோ-ஈரானிய மொழிகள்

மேற்கோள்கள்

வெளி இணைப்புகள் 
 Indo-European Roots Index, from The American Heritage® Dictionary
 Kurgan culture 
 Indo-European Origins in Southeast Europe

மேலும் படிக்க
 .
 .
 C. Renfrew 1987. Archaeology and language, the puzzle of Indo-European origins. London, Penguin.
 Brian Sykes 2001. The seven daughters of Eve. London. Corgi Books.
 .

இந்தோ ஐரோப்பிய மக்கள்
ஜோதி (1939 திரைப்படம்)

ஜோதி (அல்லது ஸ்ரீ ஜோதி இராமலிங்க சுவாமிகள்) ஒரு இந்திய தமிழ் திரைப்படமாகும். டி. ஆர். ரகுநாத் இயக்கத்தில் 1939 ஆம் ஆண்டு வெளியான இத்திரைப்படம் வள்ளலார் எனப் பிரபலமாக அறியப்படும் இராமலிங்க சுவாமிகளின் வாழ்க்கை வரலாற்றை அடிப்படையாகக் கொண்டதாகும்.

நடிகர்கள்

இராமலிங்க அடிகளாக கே. ஏ. முத்து பாகவதர்
பி. ஜி. வெங்கடேசன்
இராமலிங்க அடிகளாகளாரின் தந்தை இராமையாவாக வி. பி. இராமையா பிள்ளை
எம். ஜி. சக்ரபாணி
டி. வி. ஜனகம்
கே. எஸ். சங்கர ஐயர்
கே. எஸ். வேலாயுதம்
இராமலிங்க அடிகளாகளாரின் தாயாக செல்வி மதுரை ஏ. சுந்தரம்
சரவணபவானந்தர்
என். எஸ். கிருஷ்ணன்
டி. ஏ. மதுரம்
பி. எஸ். கிருஷ்ணவேணி
எம். ஆர். சுவாமிநாதன்
கே. கே. சௌந்தர்
பி. கோபால்
எம். ஆர். சுப்பிரமணியம்
வி. நடராஜ்
மாஸ்டர் ராமுடு 
இளைஞர் இராமலிங்க அடிகளாக மாஸ்டர் மகாதேவன்
ராஜாம்மாள்
டி. எம். பட்டம்மாள்
எம். எஸ். கண்ணம்மாள்
ஹெச். எஸ். தௌகார்
எஸ். ஆர். சாமி
ராமலட்சுமி
குழந்தை இராமலிங்க அடிகளாக மாஸ்டர் முத்து

தயாரிப்புக் குழு
 இயக்குநர்: டி. ஆர். ரகுநாத்
 திரைக்கதை: பம்மல் சம்பந்த முதலியார்
 வசனம்: சி. ஏ. லட்சுமணதாஸ்
 ஓளிப்பதிவு: ஏ. கபூர்
 ஒலிப்பதிவு: வி. பி. தாத்தே
 கலையகம்: பாரத் லட்சுமி பிக்சர்ஸ் ஸ்டூடியோ (கல்கத்தா)பாடல்கள்
மதுரை மாரியப்பா சுவாமிகள் பாடல்களை எழுதி இசையமைத்தார். இதுவே அவர் இசையமைத்த முதல் திரைப்படம்.

படத்தில் நிறைய பாடல்கள் இருந்தன. அவற்றுள் பல பிரபலமடைந்தன. ஏ. வி. மெய்யப்பச் செட்டியாருக்குச் சொந்தமான ஓடியோன் ரெக்கார்டு கம்பெனி இப் படத்தின் பாடல்களை இசைத்தட்டுகளாக வெளியிட்டது.விபவசுகுண தேவா (பாடியவர்: பி. ஜி. வெங்கடேசன்பிரம்மன் எழுத்தினால் (பாடியவர் பி. ஜி. வெங்கடேசன்)அருள்ஜோதி தெய்வமெனை ஆண்டு கொண்ட தெய்வம்'' (பாடியவர்: பி. ஜி. வெங்கடேசன்)

வெளியீடு 
1939, மார்ச், 16 அன்று வெளியான இப்படம் 18 வாரங்கள் ஓடி வெற்றிப்பெற்றது. என்றாலும் இப்படத்தின் எந்தப் பிரதியும் தற்போது இல்லை.

மேற்கோள்கள்

உசாத்துணை
 
 

1939 தமிழ்த் திரைப்படங்கள்
இந்தியத் தமிழ்த் திரைப்படங்கள்
அலெக் கின்னஸ்

சர் அலெக் கின்னஸ் (2 ஏப்ரல் 19145 ஆகத்து 2000) ஒரு ஆங்கில நடிகராவார். ஆரம்பத்தில் இவர் ஒரு மேடை நடிகராக தன் திரைவாழ்க்கையைத் தொடங்கினார். இவர் இயக்குநர் டேவிட் லீனுடன் இணைந்து பல படங்களில் பணியாற்றியுள்ளார். தி ப்ரிட்ஜ் ஆன் தி ரிவர் க்வாய் (1957) படத்திற்காக சிறந்த நடிகருக்கான ஆஸ்கர் விருது பெற்றுள்ளார். லாரன்ஸ் ஆப் அரேபியா (1962) படத்தில் இளவரசர் பைசல்,டாக்டர் சிவாகோ (1965) படத்தில் தளபதி யெவ்கிராஃப் சிவாகோ, எ பாசேஜ் டு இந்தியா (1984) படத்தில் விரிவுரையாளர் காட்போலே மற்றும் ஸ்டார் வார்ஸ் படங்களில் ஓபி-வான் கெனோபி போன்றவை இவர் ஏற்று நடித்த ஒரு சில கதாபாத்திரங்களாகும்.

மேற்கோள்கள்

1914 பிறப்புகள்
2000 இறப்புகள்
சிறந்த நடிகருக்கான அகாதமி விருதை வென்றவர்கள்
சிறப்பு அகாதமி விருதை பெற்றவர்கள்
சாதனைகள் படைத்த தமிழ்த்திரைப்பட வரலாறு

சாதனைகள் படைத்த தமிழ்த்திரைப்பட வரலாறு, பிலிம் நியூஸ் ஆனந்தன் என்பவரால் 2004-ம் ஆண்டு வெளியிடப்பட்ட நூல். சுமார் 70 ஆண்டுகளுக்கும் மேலாக தென்னிந்திய திரைத்துறையில் வெளியான பல்லாயிரக் கணக்கான திரைப்படங்களைப் பற்றிய புள்ளி விவரங்கள், படங்கள் வெளியான ஆண்டு, மாதம், தேதி, நடிகர், நடிகைகள், இயக்குநர், இசையமைப்பாளர், ஒளிப்பதிவாளர் என்று அத்தனை விவரங்களையும் தொகுக்கப்பட்ட நூலாகும்.

"பிலிம் நியூஸ்” என்ற திரைப்படச் செய்தி நிறுவனத்தை நடத்தி வந்த ஆனந்தனிடம் இருந்த தமிழ்த்திரைப்பட செய்திக் கோப்புகளையும் ஆவணங்களையும் தொகுத்து நூலாக வெளியிட தமிழ்நாடு அரசு நிதியுதவி செய்தது. “சாதனை படைத்த தமிழ்த் திரைப்பட வரலாறு” என்ற பெயரில் இந்நூல் வெளியிடப்பட்டது.

உசாத்துணை

வெளி இணைப்புகள்  
 கூகிள் நூல்

நூல்கள் பற்றிய குறுங்கட்டுரைகள்
2004 தமிழ் நூல்கள்
மெக்மோகன் கோடு

மெக்மோகன் கோடு (McMahon Line) திபெத் மற்றும் ஐக்கிய இராச்சியத்திற்கும் இடையே  ஏற்பட்ட   1914 சிம்லா உடன்படிக்கையின் அடிப்படையில், பிரித்தானிய இந்தியா மற்றும் திபெத்திற்கும் இடையே, ஆங்கிலேயப் புவியியலரான ஹென்றி மெக்மோகன் என்பவரால் வரையப்பட்ட எல்லைக்கோடாகும்.
இந்தியாவின் கிழக்கு இமயமலை பகுதியில் இந்தியா மற்றும் சீனாவின் எல்லைப் பகுதிகளை வரையறுக்கும் எல்லைக் கோடு வரைந்தவர் மெக்மோகன் ஆவார்.

தற்போது இந்தியா – சீனா நாடுகளுக்கு எல்லையாக அமைந்த மெக்மோகன் கோடு இன்றும் சர்ச்சைக்குரியதாக உள்ளது.

சர்ச்சைக்குரிய மெக்மோகன் எல்லைக்கோடு குறித்து 1962இல் இந்திய சீனப் போர் ஏற்பட வழி வகுத்தது. இப்போரில் சீனா அருணாசலப் பிரதேசத்தின் சில பகுதிகளைக் கைப்பற்றியது.

வரைபடங்கள்

இதனையும் காண்க
கட்டுப்பாட்டு கோடு
உண்மையான கட்டுப்பாட்டுக் கோடு
 அருணாசலப் பிரதேசம்

மேற்கோள்கள்

மேலும் படிக்க
 GlobalSecurity.org,  India-China Border Dispute
 Kawaguchi, Yuki.  "Arunachal Pradesh Territorial Dispute between India and China,"  ICE Case Studies (US). No. 161, November, 2005.

இந்தியாவின் இருதரப்பு உறவுகள்
அருணாச்சலப் பிரதேச புவியியல்
தெலூரியம் அறுபுளோரைடு

தெலூரியம் அறுபுளோரைடு (Tellurium hexafluoride) தெலூரியமும் புளோரினும் சேர்ந்து உருவாகக்கூடிய ஒரு கனிம வேதியியல் சேர்மமாகும். இச்சேர்மத்தின் மூலக்கூற்று வாய்ப்பாடு TeF6. நிறமற்று விரும்பத்தகாத மணத்துடன் உயர் நச்சாக தெலூரியம் அறுபுளோரைடு காணப்படுகிறது.

தயாரிப்பு 

பொதுவாக புளோரின் வாயுவை 150 பாகை செல்சியசு வெப்பநிலையில் தெலூரியத்தின் மீது செலுத்தி தெலூரியம் அறுபுளோரைடு தயாரிக்கப்படுகிறது. இவ்வெப்பநிலைக்கு குறைவாக இருந்தால் தெலூரியம் நான்குபுளோரைடு, இருதெலூரியம் பதின்புளோரைடு உள்ளிட்ட கீழ்நிலை புளோரைடுகளின் கலவை உருவாகிறது.

புளோரின் வாயுவை தெலூரியம் மூவாக்சைடு மீது செலுத்துவதாலும் தெலூரியம் அறுபுளோரைடைத் தயாரிக்க முடியும். 

தெலூரியம் ஈராக்சைடுடன் செலீனியம் நான்குபுளோரைடு சேர்த்து முதலில் தெலூரியம் நான்கு புளோரைடு தயாரிக்கப்படுகிறது. பின்னர் இதை 200 பாகை செல்சியசு வெப்பநிலைக்கு அதிகமாக சூடுபடுத்தியும் தெலூரியம் அறுபுளோரைடு தயாரிக்கலாம். இதனுடன் தெலூரியமும் உடன் விளைபொருளாக உருவாகிறது.

பண்புகள் 

தெலூரியம் அறுபுளோரைடு, உயர் சீரொழுங்கிலுள்ள எண்முக மூலக்கூற்று அமைப்பை கொண்டுள்ளது. கந்தகம், செலீனியம் தனிமங்களின் இயற்பியல் பண்புகளுடன் இதன்பண்புகளும் ஒன்றுபடுகிறது. மூலக்கூற்று எடை அதிகரிப்பு காரணமாக இது எளிதில் ஆவியாவதில்லை. −38 °செ வெப்பநிலையில் தெலூரியம் அறுபுளோரைடு குறுக்கமடைந்து ஒரு ஆவியாகக்கூடிய வெண்மைநிற திண்மமாக மாறுகிறது.

வினைத்திறன் 

கந்தகத்துடன் ஒப்பிடுகையில் தெலூரியம் அறுபுளோரைடு அந்தளவுக்கு மந்தமான வேதிப்பொருளன்று. கந்தகம், செலீனியத்தைப் போல ஆறு அணுக்களை ஒருங்கிணைக்காமல் எட்டு அணுக்களை ஒருங்கிணைக்கும் தன்மையை கொண்டுள்ளது

தண்ணிரில் TeF6  நீராற்பகுப்பு அடைந்து தெலூரிக் அமிலமாக (Te(OH)6) மாறுகிறது. இது 200 பாகை செல்சியசு வெப்பநிலைக்கு கீழ் தெலூரியத்துடன் வினைபுரிகிறது.

மேற்கோள்கள்

உசாத்துணை 
W.C. Cooper; Tellurium, Van Nostrand Reinhold Company, New York, USA, 1971.
K.W. Bagnall; The Chemistry of Selenium, Tellurium and Polonium, Elsevier Publishing, New York, 1966.
R.T. Sanderson; Chemical Periodicity, Reinhold, New York, USA, 1960.
N.N. Greenwood and A. Earnshaw; Chemistry of the Elements, 2nd edition, Butterworth, UK, 1997.
F. A. Cotton, G. Wilkinson, C.A. Murillo, and M. Bochmann; Advanced Inorganic Chemistry, John Wiley & Sons, 1999.
G.J. Hathaway, N.H. Proctor; Chemical Hazards of the Workplace, 5th edition, Wiley-Interscience, New Jersey, 2004.

வெளி இணைப்புகள் 
 Web Elements
 OSHA 
 CDC - NIOSH Pocket Guide to Chemical Hazards

புளோரைடுகள்
தெலூரியம் சேர்மங்கள்
அறுபுளோரைடுகள்
எண்முக சேர்மங்கள்
தெலூரியம் ஆலைடுகள்
சசாண்டர்

சசாண்டர் (Cassander) (பண்டைய கிரேக்கம்: Κάσσανδρος Ἀντιπάτρου) (கி மு 350 – 297), ஹெலன்னிய கால மாசிடோனியாவை கி மு 305 முதல் 297 முடிய ஆண்ட கிரேக்க மன்னர் ஆவார். ஆண்டிபாட்டரின் மகனாக இவர் ஆண்டிபாட்ரிட் வம்சத்தை நிறுவியவர்.

துவக்க வரலாறு 
கிரேக்க  தத்துவ அறிஞர் அரிஸ்டாட்டில் பள்ளியில்  அலெக்சாண்டர் மற்றும் தாலமி சோத்தர் மற்றும் லிசிமச்சூஸ் ஆகியவர்களுடன்  ஒன்றாகப் படித்தவர் சசாண்டர்.

அலெக்சாண்டரின் முக்கியமான ஐந்து படைத்தலைவர்களில் ஒருவர். அலெக்சாண்டரின் மறைவுக்குப் பின்னர் ஹெலனிய காலத்தில் கிரேக்கப் பேரரசின்   வாரிசுரிமைப் போரில் சசாண்டர் கிரேக்கப் பேரரசின் மாசிடோனியா பகுதிகளின் மன்னரானார்.

பிந்தைய வரலாறு 

ஹெலனிய கால கிரேக்கப் படைத்தலைவர்கள் கிரேக்கப் பேரரசின் பகுதிகளை ஐந்தாகப் பிரித்து கொண்டு ஆண்டனர். அலெக்சாண்டரின் படைத்தலைவர்களில் ஒருவரான சசாண்டர் மாசிடோனியாவின் பகுதிகளுக்கு மன்னரானார். செலூக்கஸ் நிக்காத்தர் கிரேக்கப் பேரரசின் மேற்காசியா, நடு ஆசியா மற்றும் தெற்காசியா பகுதிகளுக்கு மன்னரானார். தாலமி சோத்தர் வட ஆப்பிரிக்கா பகுதிகளின் தாலமைக் மன்னராக முடிசூட்டிக் கொண்டார்.

சசாண்டரின் மகன் நான்காம் பிலிப்பின் மறைவுக்குப் பின் சசாண்டரின் ஆண்டிபாட்ரிக் வம்சம் மறைந்தது.

இதனையும் காண்க 
 ஹெலனிய காலம்
 தியாடோச்சி
 செலுக்கஸ் நிக்கோடர்
 தாலமி சோத்தர்
 லிசிமச்சூஸ்
 ஆண்டிகோணஸ்

உசாத்துணைகள்

மேலதிக வாசிப்பு 
Diodorus Siculus, Bibliotheca chapters xviii, xix, xx
Green, Peter, Alexander the Great and the Hellenistic Age, Weidenfeld & Nicolson, 2007. 
Plutarch, Parallel Lives, "Demetrius I of Macedon", 18, 31; "Phocion", 31
Franca Landucci Gattinoni: L'arte del potere. Vita e opere di Cassandro di Macedonia. Stuttgart 2003.

வெளி இணைப்புகள் 
A genealogical tree of Cassander

கிரேக்கப் பேரரசர்கள்
பண்டைய கிரேக்க தளபதிகள்
எலனியக் காலம்
ஆண்டிகோணஸ்

ஆண்டிகோணஸ் (Antigonus)  (,  (கி மு 382–301),  மாசிடோனியாவின் பிலிப்பு என்பவரின் மகனும், அலெக்சாண்டரின் முக்கியப் படைத்தலைவரும்; கிரேக்கப் பேரரசின் ஒரு  மாகாண ஆளுநரும் ஆவார். இவர் ஒற்றைக் கண் உடையவர்.

இளமையில் இவர் மாசிடோனியாவின் மன்னர் இரண்டாம் பிலிப்பின் அரசவையில் பணியில் இருந்தவர். கி மு 323இல் அலெக்சாண்டரின் மறைவுக்க்குப் பின் ஹெலனிய காலத்தில் கிரேக்க படைத்தலைவர்கள் மற்றும் ஆளுநர்களிடையே நடந்த தியாடோச்சி வாரிசுமைப் போரின் முடிவில், கிரேக்கப் பேரரசின் மத்திய தரைக் கடலை ஒட்டிய ஐரோப்பிய மற்றும் மேற்காசியாப் பகுதிகளுக்கு  தன்னை மன்னராக கி மு 306இல் முடிசூட்டிக் கொண்டு ஆண்டிகோணியா வம்சத்தை நிறுவினார்.

இதனையும் காண்க
 அலெக்சாந்தர்
 ஹெலனிய காலம்
 தியாடோச்சி
 செலூக்கியப் பேரரசு
 தாலமைக் பேரரசு
 சசாண்டர்
 லிசிமச்சூஸ்

மேற்கோள்கள்

மேலதிக வாசிப்பு
 
 The contemporary Babylonian Chronicles, especially the Chronicle of the Diadochi  (= ABC 10 = BCHP 3).
 
 
 
 Diodorus Siculus xviii., xx. 46-86
 
 
 Justin xv. 1-4
 Köhler, "Das Reich des Antigonos," in the Sitzungsberichte d. Berl. Akad., 1898, p. 835 f.
 Nepos, Eumenes
 Plutarch, Demetrius, Eumenes

வெளி இணைப்புகள்
 A genealogical tree of Antigonus
 Antigonus I Monophthalmus entry in historical sourcebook by Mahlon H. Smith

கிரேக்கப் பேரரசர்கள்
பண்டைய கிரேக்க தளபதிகள்
எலனியக் காலம்
லிசிமச்சூஸ்

லிசிமச்சூஸ் (Lysimachus) (கிரேக்கம்: Λυσίμαχος, Lysimachos; கி மு 360  – 281),   மாசிடோனியாவின் படைத்தலைவரும், அலெக்சாண்டரின் நண்பரும் ஆவார். அலெக்சாண்டரின் மறைவுக்குப் பின்னர் ஹெலனிய காலத்தில் நடந்த வாரிசுரிமைப் போரின் முடிவில், கிரோக்கப் பேரரசின் அனதோலியா மற்றும் மாசிடோனியா பகுதிகளைக் கைப்பற்றி, கி மு 306இல் மன்னராக முடிசூட்டுக் கொண்டார். லிசிமச்சூஸ் இராச்சியத்தை 26 ஆண்டுகள் ஆட்சி புரிந்தவர்.

ஆட்சியில் 
அலெக்சாண்டரின் மறைவிற்குப் பின்னர், லிசிமச்சூஸ் கிரேக்க பேரரசின் திராஸ் பகுதியின் மன்னராக கி மு 306இல் முடிசூட்டிக் கொண்டார். பின்னர் மாசிடோனியா  மற்றும் அனதோலியா பகுதிகளை கைப்பற்றினார்.

பின்னர் இவரது ஆட்சிப் பகுதிகளில் இருந்த  திராஸ் மற்றும் அனதோலியாவையும், தாலமைக் பேரரசின் தாலமி சோத்தர் மற்றும் செலூக்கஸ் நிக்காத்தர் கைப்பற்றி கொண்டனர். மீதமிருந்த மாசிடோனியாவை கி மு 281இல்  தாலமைக் பேரரசின் தாலமி கெரானெளஸ் கைப்பற்றி கொண்டதால் இவரது 26 ஆண்டு கால ஆட்சி முடிவுக்கு வந்தது.

இதனையும் காண்க 
 ஹெலனிய காலம்

மேற்கோள்கள்

மேலதிக வாசிப்பு 

 H. Bengtson, Griechische Geschichte von den Anfängen bis in die römische Kaiserzeit, C.H.Beck, 1977
 R.A. Billows, Kings and colonists: aspects of Macedonian imperialism, BRILL, 1995
 H.S. Lund, Lysimachus: A Study in Early Hellenistic Kingship, Routledge, 2002
 W. Heckel, Who’s who in the age of Alexander the Great: prosopography of Alexander’s empire, Wiley-Blackwell, 2006
 Lysimachus’ article at Livius.org 
 Ptolemaic Genealogy: Ptolemy Ceraunus 
 Ptolemaic Genealogy: Unknown wife of Ptolemy Ceraunus 
 Ptolemaic Genealogy: Ptolemy ‘the Son’

வெளி இணைப்புகள் 

Lysimachus
Lysimachus' Dog & Nisaean Horses  - Informative but non-scholarly essay on Lysimachus (Annotated with Sources)

கிரேக்கப் பேரரசர்கள்
பண்டைய கிரேக்க தளபதிகள்
எலனியக் காலம்
உத்பால வம்சம்

உத்பால வம்சம் (Utpala dynasty) இந்தியாவின் காஷ்மீர் சமவெளியை கி பி 885 முதல் 1003 முடிய ஆண்ட இந்து சமயத்தினர் ஆவர். கி பி 855இல் கார்கோடப் பேரரசை வீழ்த்தி, அவந்திவர்மன் காஷ்மீரில் உத்பால வம்ச அரசை நிறுவினார்.
உத்பால பேரரசில் தற்கால காஷ்மீர் மற்றும் ஆப்கானித்தான் மற்றும் பாக்கித்தான் பகுதிகள் அடங்கியிருந்தன. உத்பால வம்ச மன்னர்களால் காஷ்மீரில் அவந்திபோரா, சோப்பூர் நகரங்கள் நிறுவப்பட்டன. மேலும், விஷ்ணுவுக்கும் சிவனுக்கும் அர்ப்பணிக்கப்பட்ட இந்துக் கோவில்களும் புத்த விகாரகங்களும் கட்டப்பட்டது.  அவந்திபூரில் முறையே சிவன் மற்றும் விஷ்ணுவுக்கு அர்ப்பணிக்கப்பட்ட அவந்தீசுவர் மற்றும் அவந்திசுவாமி கோயில்கள்  குறிப்பிடத்தக்கவை.

மேற்கோள்கள்

சம்மு காசுமீரின் வரலாறு
இந்திய அரச மரபுகள்
லீலாவதி சுலோசனா

லீலாவதி சுலோசனா 1936 ஆம் ஆண்டு வெளியான ஒரு இந்திய தமிழ்த் திரைப்படமாகும். பி. வி. ராவ் இயக்கத்தில் உருவான இத்திரைப்படத்தில் சி. எஸ். ஜெயராமன், பி. எஸ். கோவிந்தன், பி. எஸ். சிவபாக்கியம், டி. எம். சாரதாம்பாள் ஆகியோர் பிரதான பாத்திரங்களில் நடித்தனர்.

திரைக்கதை
இளவரசிகளான இரு சகோதரிகள் ஒரே இளவரசனை விரும்புகின்றனர். இளவரசனை அடைவதற்காக அக்காள் கொலை, கடத்தல் உட்பட பல சூழ்ச்சிகள் செய்கிறாள். எனினும் அவை ஒன்றும் பலிக்கவில்லை. ஈற்றில் அவள் தற்கொலை செய்து கொள்ளவே, இளையவள் இளவரசனை திருமணம் செய்ய முடிகிறது.

நடிகர்கள்

சி. எஸ். ஜெயராமன்
பி. எஸ். கோவிந்தன்
பி. எஸ். சிவபாக்கியம்
டி. எம். சாரதாம்பாள்
எஸ். எஸ். ராஜகோபாலன்
நாகர்கோவில் கே. மகாதேவன்
இசக்கி
சி. கே. செல்வாம்பாள்
கே. ஆர். லட்சுமி
டி. பி. மனோஜி ராவ்
டி. எம். பங்கஜம்
எம். எஸ். சுந்தரம்
சி. டி. ஜானகி

தயாரிப்பு விபரம்
தமிழ் நாடக உலகின் தந்தையர் இருவரில் ஒருவரான பம்மல் சம்பந்த முதலியார் (மற்றவர் சங்கரதாஸ் சுவாமிகள்) 1895 ஆம் ஆண்டு எழுதிய நாடகம் இந்த லீலாவதி சுலோச்சனா. இதற்கு இரு சகோதரிகள் என இன்னொரு பெயரும் உண்டு.

இந்த நாடகத்தை ஸ்ரீநிவாச ஐயங்கார் என்பவர் ஆங்கிலத்தில் ஒரு நூலாக வெளியிட்டார். அந்த நூல் இப்போதும் லண்டனிலுள்ள பிரித்தானிய அருங்காட்சியகத்தில் (British Museum) உள்ள தமிழ்ப் பிரிவில் பார்வைக்கு வைக்கப்பட்டுள்ளது.

இந்த நாடகம் இந்தியாவிலும் பர்மாவிலும் நூற்றுக்கணக்கான தடவைகள் மேடையேறியுள்ளது.

சேலம் ஏஞ்சல் ஃபிலிம்ஸ் இந்த நாடகத்தை திரைப்படமாக்கியது. அக்காலத்தில் சென்னையில் படப்பிடிப்பு வசதிகள் இல்லாத காரணத்தால் கல்கத்தாவிலிருந்த நியூ தியேட்டர்ஸ் கலையகத்தில் படமாக்கப்பட்டது.

பாடல்கள்
இத்திரைப்படத்தில் அக்காலவழக்கப்படி மிக அதிகமான பாடல்கள் இடம் பெற்றிருந்தன. எல்லாமாக 45 பாடல்கள் இடம் பெற்றதாக பாட்டுப் புத்தகத்தில் குறிப்பிடப்பட்டுள்ளது. சி. எஸ். ஜெயராமன், பி. எஸ். சிவபாக்கியம், சி. டி. ஜானகி ஆகியோர் பாடியிருந்தனர்.

மேற்கோள்கள்

1936 தமிழ்த் திரைப்படங்கள்
இந்தியத் தமிழ்த் திரைப்படங்கள்
குளொனொஸ்

குளொனொஸ் (உருசிய மொழியில் ГЛОНАСС, IPA: [ɡlɐˈnas]; Глобальная навигационная спутниковая система, ஒலிபெயர்ப்பு குளோபல்நயா நவிகேசினையா ஸ்புட்னிக்கோவா சிஸ்ரிமா) இது தமிழில் உலகாளாவிய ரீதியிலான செய்மதியூடான வழிநடத்தும் சேவையாகும். இது வான்வெளியில் உருசிய வான்காப்புப் படைகளால் புவியிடங்காட்டிகளுக்குப் பதிலாகப் பாவிக்கப்படுவதாகும். இது புவியிடங்காட்டிகளுக்கு மாற்றீடாகப் பயன்படுவதுடன் இது உலகாளாவிய ரீதியில் இடங்களை புவியிடங்காட்டிகளுடன் ஒப்பீட்டளவில் துல்லியத்தன்மையுடன் வழங்கும் உலகளாவிய ரீதியாலான இரண்டாவது பெரிய செய்மதி சேவையாகும்.

புவியிடங்காட்டிகளைத் தயாரிப்பவர்கள் புவியிடங்காட்டிச் செய்மதிகளுக்கு மேலதிகமாக குளொனொஸ் செய்மதிகளூடாக புவியின் இடங்களை பல மேலதிக செய்மதிகள் இருப்பதால் விரைவாகவும் துல்லியமாகவும் வழங்கமுடிவதுடன் பொதுவாக பல கட்டிடங்கள் உள்ள இடங்களில் இதன் மூலமாக சேவையினைத் தடங்கல் இன்றிப் பெற்றுக்கொள்ள இயல்கின்றது. திறன்பேசிகளும் இதையொத்த சிப் (chip) களைப் பாவித்து 2015 ஆம் ஆண்டில் இருந்து புவியிடங்காட்டிகளுக்கு மேலதிகமாக குளொனொசின் சமிக்கைகளையும் பெற்று இடங்களைக் காட்டுகின்றது. 2012 ஆம் ஆண்டில் இருந்து திறன்பேசிகளில் புவியிடங்காட்டிகளுக்கு அடுத்தபடியாக குளொனொஸ் செய்மதிகளே பயன்படுத்தப்படுகின்றது.

குளொனொசின் விருத்தியானது சோவியத் ஒன்றியத்தினால் 1976 ஆம் ஆண்டு ஆரம்பிக்கப்பட்டது. 12 அக்டோபர் 1982 முதல் பல்வேறு ராக்கெட்டுகளினால் செய்மதிகள் ஏவப்பட்டு 1995 ஆம் ஆண்டு குளொனெஸ் செய்மதித் தொகுதியானது முழுமையாக்கப்பட்டது. 90 களின் இறுதிக் காலகட்டத்தில் இதன் செய்மதிகளின் எண்ணிக்கையானது படிப்படையாக குறையத் தொடங்கியது. 2001 ஆம் ஆண்டில் உருசிய அதிபர் வலாடிமிர் புட்டினின் ஆட்சிக்காலத்தில் இதை மீள்விக்குத் திட்டமானது அரசினால் முன்னுருமைப் படுத்தப்பட்டதுடன் இதற்குரிய நிதி ஒதுக்கீடும் கணிசமாக அதிகரிக்கப்பட்டது. 2010 இல் உருசிய அரசின் வான் முகவர் அமைப்பில் 3 இல் 1 பங்கு நிதி இத்திட்டத்திற்கே பயன்படுத்தப்பட்டது.

2010 ஆம் ஆண்டில் உருசிய நிலப்பரப்பில் 100% இச்செய்மதியின் சமிக்கைகளைப் பெற்றுக்கொள்ளக்கூடியதாகியது. 2011 ஆம் ஆண்டில் இதன் சுற்றுவட்டில் 24 செய்மதிகளும் முழுமையாக்கப்பட்டது இதன் மூலம் உலகளாவிய ரீதியின் இச்செய்மதியில் இருந்து சமிக்கைகளைப் பெற்றுக் கொள்ளக்கூடியதாகியது. குளொனொஸ் செய்மதிகள் பலவகையில் மேம்படுத்தப்பட்டு தற்போதைய பிந்தைய செய்மதிகள் குளொனொஸ்-கே என்று அழைக்கப்படுகின்றது.

சரித்திரம்

துவக்கமும் வடிவமைப்பும்
உருசியாவில் முதலில் ரிசிக்ளோன் ஊடாக நீர்மூழ்கிக் கப்பல்களில் இருந்து ஏவப்படும் ஏவுகணைகளை துல்லியமாக இடமறிவதற்காக உருவாக்கப்பட்டது. 1967 இலிருந்து 1978 வரை 31 ரிசிக்ளோன் செய்மதிகள் வானில் விடப்பட்டது. இது புவியில் நகரமாகல் நிற்பவைகளுக்கும் மெதுவாக நகரும் கப்பலகளுக்கு இட விபரத்தை துல்லியமாக வழங்கினாலும் இடவிபரத்தை சரியாக வழங்க பலமணிநேரம் சென்றது பெரும்பிரச்சினையாக அமைந்ததுடன் புதிய செய்மதியூடாக வழிநடத்தப்படும் ஏவுகணைகளுக்குப் பொருத்தமில்லாததாகவும் இருந்தது.

உசாத்துணைகள்

மேற்கோள்கள்

சோவியத் விண்வெளிப் பயணங்கள்
சோவியத் கண்டுபிடிப்புகள்
நான்காம் அலெக்சாண்டர்

நான்காம் அலெக்சாண்டர் (Alexander IV) (கிரேக்கம்: ; 323–309 கி மு) என்பவர்  பேரரசர்  அலெக்சாண்டர் – பாக்திரியா நாட்டு இளவரசி ரோக்சானாவிற்கும் மகனாகப் பிறந்த  இவரை ஏஜியஸ் என்றும் அழைப்பர்.

பிறப்பு
பேரரசர் அலெக்சாண்டருக்கும், பாரசீகத்தின் பாக்திரியா பகுதியின் சோக்தியானாவின் இளவரசி ரோக்சனாவிற்கும் பாபிலோனில் ஆகஸ்டு, கி மு 323இல் பிறந்தவர் நான்காம் அலெக்சாண்டர்.  இவர்  மக்கெடோனின் இரண்டாம் பிலிப்பின் பேரன் ஆவார். 
நான்காம் அலெக்சாண்டர், தன் தாயின் கருவில் பாலினம்அறியாத நிலையில், தந்தையான பேரரசர் அலெக்சாண்டர் இறக்கவே, அலெக்சாண்டரின் வாரிசு குறித்து கிரேக்கப் படைத்தலைவர்கள்; கிரேக்க ஆளுநர்கள் மற்றும் அரச குடும்பத்தவர்களுக்கிடையே கருத்து வேறுபாட்டால்  உட்பிளவுகள் உண்டாகியது. 

பின்னர் அலெக்சாண்டரின் மனைவி ரோக்சனாவிற்கு ஆகஸ்டு, கி மு 323இல் நான்காம் அலெக்சாண்டர் பிறந்ததால், அக்குழந்தையின் அரசப் பிரதிநிதியாக பெர்டிக்காஸ்  என்பவர் கிரேக்கப் பேரரசை ஆள்வது தீர்மானிக்கப்பட்டது. 

கிரேக்கப் பேரரசின் பகுதியான எகிப்தில் ஏற்பட்ட கடுமையான இராணுவ கிளர்ச்சிகளுக்குப் பிறகு, மே அல்லது சூன், கி மு 320இல் பெர்டிக்காஸ் கிரேக்க பேரரசின் உயர் அதிகாரிகளால் படுகொலை செய்யப்பட்டார்.பின்னர் ஆண்டிபாட்டர் , இளவரசன் நான்காம் அலெக்சாண்டரின் அரசப் பிரதிநிதியாக கிரேக்கப் பேரரசை வழிநடத்தினான்.

உள்நாட்டுப் போர்
கிரேக்கப் படைத்தலைவர் சசாண்டர், தாலமி சோத்தர் மற்றும் ஆண்டிகோணஸ் போன்ற பிற கிரேக்கப் படைத்தலைவர்களுடன் கூட்டணி சேர்ந்து நான்காம் அலெக்சாண்டரின்  பேரரசு மீது போர் தொடுத்தனர்.

போரின் முடிவில் கி மு 318இல் சசாண்டர் மாசிடோனியாவை கைப்பற்றி ஆண்டார். பேரரசர் அலெக்சாண்டரின் மனைவி ரோக்சனாவும், மகன் நான்காம் அலெக்சாண்டரும் எபிரஸ் நாட்டின் பகுதிக்கு தப்பி ஓடினர். அலெக்சாண்டரின் தாயான ஒலிம்பஸ், தன் உறவினர்களான எபிரஸ் நாட்டுப் படைகளுடன் போர் தொடுத்து, மீண்டும் மாசிடோனியாவைக் கைப்பற்றினர்.
 
சசாண்டர் மீண்டும் கி மு 316இல் மாசிடோனியாவைக் கைப்பற்றினார். நான்காம் அலெக்சாண்டரும், அவரது தாயும் போர்க் கைதிகளானர்கள்.
  
கிரேக்கப் படைத்தலைவர்களான சசாண்டர், ஆண்டிகோணஸ், லிசிமச்சூஸ் மற்றும் தாலமி சோத்தர் ஆகியவர்களிடையே நடந்த மூன்றாம் வாரிசுரிமைப்  போர் கி மு 311இல் முடிவுக்கு வந்தது. இப்போரின் முடிவில் சசாண்டர் மாசிடோனியாவின் மன்னரானார்.

இறப்பு

 பேரரசர் அலெக்சாண்டரின் மகன் நான்காம் அலெக்சாண்டர் தமது 14வது வயதில், சசாண்டர் எனும் கிரேக்கப் படைத்தலைவரால் கி மு 309இல் இரகசியமாகப் நஞ்சிடப்பட்டு கொல்லப்பட்டார்.

கிரேக்கப் பேரரசின் வாரிசுரிமைப் போர்கள்

கி மு 311இல் நடந்த  முதல் வாரிசுரிமைப் போரின் முடிவில் அலெக்சாண்டரின் நண்பரும், படைத்தலைவருமான செலூக்கஸ் நிக்காத்தர் கிரேக்கப் பேரரசின் மேற்காசியா பகுதிகளுக்கு கி மு 305இல் மன்னராக முடிசூட்டுக்கொண்டார். பண்டைய எகிப்து பகுதிகளுக்கு தாலமி சோத்தர் எனும் கிரேக்கப் படைத்தலைவர் பார்வோனாக கி மு 305இல் முடிசூட்டிக் கொண்டு ஆண்டார்.

இதனையும் காண்க
 பேரரசர் அலெக்சாந்தர்
 ஹெலனிய காலம்
 தியாடோச்சி
 செலூக்கியப் பேரரசு
 தாலமைக் பேரரசு
 சசாண்டர்
 லிசிமச்சூஸ்
 ஆண்டிகோணஸ்

மேற்கோள்கள்

மேலும் படிக்க
Smith, William (editor); Dictionary of Greek and Roman Biography and Mythology, "Alexander IV", Boston, (1867).

வெளி இணைப்புகள்

Livius.org: Alexander IV 
Wiki Classical Dictionary: Alexander IV 

எகிப்திய மன்னர்கள்

கிரேக்கப் பேரரசர்கள்
ரோடியம் அறுபுளோரைடு

ரோடியம் அறுபுளோரைடு (Rhodium hexafluoride)  என்பது  RhF6 என்ற மூலக்கூற்று வாய்ப்பாடு கொண்ட ஒரு கனிம வேதியியல்  சேர்மமாகும். ரோடியம் மற்றும் புளோரின் சேர்ந்து உருவாகும் இச்சேர்மம் ரோடியம்(VI) புளோரைடு என்ற பெயராலும் அழைக்கப்படுகிறது. அதிக வினைத்திறனும், எளிதில் ஆவியாகக் கூடியதாகவும் உள்ள இச்சேர்மம் கருப்பு நிறத்தில் காணப்படுகிறது .

தயாரிப்பு 

ரோடியம் உலோகத்துடன் மிகையளவு தனிமநிலை புளோரினைச் சேர்த்து வினைபுரியச் செய்தால் ரோடியம் அறுபுளோரைடு உருவாகிறது.

Rh + 3 F2 → RhF6

கட்டமைப்பு 

எண்முக மூலக்கூற்று வடிவமைப்புடன் ரோடியம் அறுபுளோரைடு காணப்படுகிறது. d3 வடிவமைப்புடன் இசைந்துள்ள ஆறு Rh–F பிணைப்புகளும் 1.824 Å நீளத்திற்குச் சமமாக உள்ளன. Pnma  இடக்குழுவுடன், ஏ = 9.323 Å, பி = 8.474 Å,  மற்றும் சி = 4.910 Å  என்ற அணிக்கோவை அளபுருக்களுடன் செஞ்சாய்சதுரமாக ரோடியம் அறுபுளோரைடு படிகமாகிறது.

மற்றும் சில உலோக புளோரைடுகள் போல ரோடியம் அறுபுளோரைடும் வலிமையான ஆக்சிசனேற்றியாக செயல்படுகிறது. தண்ணீர் இல்லாவிட்டாலும் கண்ணாடியை தாக்கும் வல்லமையும் தனிமநிலை ஆக்சிசனுடன் வினைபுரியும் ஆற்றலும் இப்புளோரைக்கு உண்டு .

மேற்கோள்கள்

மேலும் படிக்க 
 Gmelins Handbuch der anorganischen Chemie, System Nr. 63, Rhodium, Part B1, pp. 266–268.

புற இணைப்புகள்
 Rhodium hexafluoride at webelements.com.

புளோரைடுகள்
அறுபுளோரைடுகள்
ரோடியம் சேர்மங்கள்
எண்முக சேர்மங்கள்
பிளாட்டினம் குழு ஆலைடுகள்
வசித்ராபூர் ஏரி

வசித்ராபூர் ஏரி (Vastrapur Lake) இது, இந்தியாவின், குசராத்து மாநிலத்திலுள்ள அகமதாபாத்தின் மேற்கு பகுதியில் அமைந்துள்ளது. குசராத்தின் துறவிக் கவிஞரான 'நர்சின் மேத்தா' (Narsinh Mehta, (414 – 1481) என்பவரின் நினைவாகப் பெயரிடப்பட்ட இந்த ஏரி, 2002 க்கு பின்னர், 'அகமதாபாத் நகராட்சி கூட்டு நிறுவனம்' (Ahmedabad Municipal Corporation (AMC) மூலம் அலங்கரிக்கப்பட்டு அந்நகரின் ஒரு பிரபலமான சுற்றுலா தளமாக மாற்றப்பட்டது. ஒவ்வொரு வார இறுதியிலும் ஒரு பெரிய எண்ணிக்கையிலான மக்கள் வருகை தரும் இந்த ஏரி, தற்போது ஒரு திறந்தவெளி அரங்கமாகவும், மற்றும் சிறுவர் பூங்காவாகவும்  மாறியுள்ளது.

மேற்கோள்கள்    

குஜராத்திலுள்ள ஏரிகள்
அகமதாபாத்
சோழீசுவரம் கோவில், கந்தளாய்

சோழீசுவரம் கோவில் (Choleeswaram temple) இலங்கையில் திருகோணமலை மாவட்டத்தில் கந்தளாய் நகரில் அமைந்துள்ள கிபி 11 ஆம் நூற்றாண்டில் கட்டப்பட்ட ஒரு வரலாற்றுச் சிறப்புமிக்க சிவன் கோவில் ஆகும்.

இக்கோவில் திருகோணமலை நகரில் இருந்து 20 கிமீ தூரத்தில் அமைந்துள்ளது. இக்கோவிலை சோழ மன்னர் முதலாம் இராஜராஜ சோழன் 1010 ஆம் ஆண்டில் கட்டினார். இக்கோவிலின் சிதைவுகள் 1952 ஆம் ஆண்டில் இலங்கை அரசு இப்பகுதியில் குடியேற்றங்களை ஆரம்பித்த போது கண்டுபிடிக்கப்பட்டன.

மேற்கோள்கள்

இலங்கையில் உள்ள சிவன் கோயில்கள்
திருகோணமலையில் உள்ள கோயில்கள்
ஜுனாகத் அரசு

ஜுனாகத் அரசு (Junagadh)  பிரித்தானிய இந்தியாவின் தற்கால குசராத்து மாநிலத்தின் ஜூனாகத் நகரத்தை தலமையிடமாகக் கொண்டு  1807 முதல் 1948 முடிய செயல்பட்ட ஒரு இசுலாமிய  மன்னராட்சி பகுதியாகும். 1921ஆம் ஆண்டி மக்கள் கணக்கெடுப்பின்படி ஜூனாகாத் அரசின் மக்கள் தொகை 8643 சதுர கிலோ மீட்டராகும். மொத்த மக்கள் தொகை 4,65,493 ஆகும்.

வரலாறு
முகமது சேர் கான் பாபி என்ற ஆப்கானிய பஷ்தூன் இனத்தவர் கி பி 1807இல் ஜூனாகத் அரசை சௌராஷ்டிரப் பகுதியில் நிறுவினார்.
முகலாயப் பேரரசு வீழ்ச்சி கண்ட நேரத்தில்,  குஜராத் பகுதிகளின் சுபேதாராக இருந்த முதலாவது பகதூர் கான் என்ற  முகமது சேர் கான் பாபி  1730 முதல்  ஜூனாகத் பகுதிக்கு மன்னராக தன்னை அறிவித்துக் கொண்டார், தன்னாட்சி கொண்ட அரசாக அறிவித்துக் கொண்டாலும்,  மராத்தியப் பேரரசுக்கு கப்பம் கட்டும் நாடாகவே ஜூனாகத் நாடு இயங்கியது.

இரண்டாம் ஆங்கிலேய மராத்தியப் போருக்குப் பின்னர், முதலாம் முகமது ஹமீத் கான் ஜி கி பி 1807 முதல் ஜூனாகாத் அரசு, பிரித்தானிய இந்தியா அரசுக்கு கப்பம் செலுத்தும் மன்னராட்சிப் பகுதியாக விளங்கியது.

இந்தியப் பிரிவினைக்குப் பின்னர் 1948இல் ஜூனாகத் அரசின் இறுதி மன்னர்  மூன்றாம் முகம்மத் மகபத் கான் ஜூனாகத் அரசை பாகிஸ்தான் நாட்டுடன் இணைக்க முடிவு செய்தார். ஆனால் ஜூனாகாத் அரசின் இந்து குடிமக்கள் மன்னரின் முடிவை எதிர்த்து போராட்டம் செய்ததால், தனது முடிவை மாற்றிக் கொண்டு இந்திய அரசுடன் ஜூனாகாத் அரசை இணைக்க முடிவு எடுத்தார்.

ஜூனாகாத் ஆட்சியாளர்கள்

ஜூனாகாத்தின் மன்னர்கள் ஆப்கானித்தானின் பஷ்தூன் இன மக்கள் ஆவார். பிரித்தானிய இந்தியா அரசு, ஜூனாகத் மன்னர்களுக்கு 13 பீரங்கி குண்டுகள் முழங்க மரியாதை செய்தது.

 1730 - 1758 : முகமது பகதூர் கான் அல்லது முகமது சேர் கான் பாபி  
 1758 - 1774 :முதலாம் முகமது மகபத்கான் 
 1774 - 1811 :   முதலாம் முகமது ஹமீத் கான் 
 1811 - 1840 :  முதலாம் பகதூர் கான்  
 1840 - 1851 : இரண்டாம் முகமது ஹமீது கான்   
 1851 - 1882 : இரண்டாம் முகமது மகபத் கான்  
 1882 - 1892 : இரண்டாம் முகமது பகதூர் கான்  
 1892 - 1911 : முகமது ரசூல் கான்  
 1911 - 1948 :மூன்றாம் முகமது மகபத் கான்

படக்காட்சிகள்

இதனையும் காண்க
 பரோடா அரசு
 பவநகர் அரசு
 கட்ச் இராச்சியம்
 இந்திய மன்னராட்சி அரசுகளின் பட்டியல்
  இந்தியாவின் அரசியல் ஒருங்கிணைப்பு

மேற்கோள்கள்

வெளி இணைப்புகள்
  குஜராத்தில் ஜூனாகத் அரசின் அமைவிடம்
Classic Gallery of Indian Numismatics
Heraldry of the princely states of Gujarat
junagad Dynasty

குசராத் வரலாறு
இந்தியாவின் மன்னராட்சிகள்
பிரித்தானிய இந்தியா
ஜூனாகத் மாவட்டம்
கங்காராமய

கங்காராமய இலங்கையில் கொழும்பு நகரில் அமைந்துள்ள பிரசித்தி வாய்ந்த ஒரு  பௌத்த விகாரை ஆகும்.

கட்டிடக்கலை 
இந்த விகாரையின்  கட்டிடக்கலையானது இலங்கை, இந்தியா, தாய்லாந்து, மற்றும்  சீனக்கட்டிடக்கலைகளின் கலவையாக உள்ளது. இந்த பௌத்த விகாரையானது பெர வாவிக்கு அருகாமையில்  சில கட்டிடத்தொகுதிகளில் அமைந்துள்ளது. இதன் முக்கிய சிறப்பம்சமாக விகாரை, போதிமரம்,  சீமா மலக்க (பௌத்த பிக்குகளின் ஒன்றுகூடுமிடம்),  நூலகம், அருங்காட்சியகம், தங்கும் பகுதி, பௌத்த பிக்குகளின் கல்விக்கூடம் மற்றும் யாசகசாலை போன்றவை  காணப்படுகின்றன

சீமா மலக்க ஆனது சுற்றுலா பயணிகளின் கூடுதல் கவனத்தை ஈர்த்துள்ளது. இது முஸ்லீம் மத வர்த்தகரின் நன்கொடையினால் இலங்கைக் கட்டிடக்கலை நிபுணரான Geoffrey Bawa என்பவரின் வடிவமைப்பில் உருவானதாகும் .

வெளியிணைப்புகள் 
கங்காராமய

மேற்கோள்கள்

இலங்கையிலுள்ள பௌத்த ஆலயங்கள்
கொழும்பிலுள்ள கட்டடங்களும் கட்டமைப்புக்களும்
கடுகுக் கீரை

கடுகுக் கீரை () (ஆங்கிலம்: (mustard greens), தாவர வகைப்பாடு : Brassica juncea), மேலும் பொதுவாக, இந்தியக் கடுகு ( Indian mustard), சீனக் கடுகு (Chinese mustard), அல்லது கடுகு இலை ( leaf mustard) இவ்வாறான பெயர்களில் அறியும் இது, பூக்கும் தாவர இனத்தைச் சார்ந்த கடுகு தாவரமாகும்.

வளரியல்பு 
செடி வகையைச்சார்ந்த கடுகுக்கீரை, சுமார் 4 அடி உயரம் வரை வளரக்கூடியது. இத்தாவரத்தின் இலைகள் (கீரை), பசுமையாகவும், மென்மையாகவும் காணப்படுகிறது.

சத்துக்கள் 
கடுகுக் கீரையில், பெருமளவில் பைட்டோ (Phyto) எனும் வேதிப்பொருளும்,  பசியைத் தூண்டக்கூடிய கல்சியம், மற்றும் பாசுபரசு போன்ற நார்ச்சத்துக்களும் நிறைந்துள்ளது.

இவற்றையும் காண்க 
 கடுகு

சான்றாதாரங்கள் 

பூக்கும் தாவரங்கள்
மூலிகைகள்
கீரைகள்
மேலக்கொடுமலூர் குமரக்கடவுள் என்ற சுப்பிரமணியசுவாமி கோயில்

மேலக்கொடுமலூர் குமரக்கடவுள் என்ற சுப்பிரமணியசுவாமி கோயில் தமிழ்நாட்டின் இராமநாதபுரம் மாவட்டம்,  முதுகுளத்தூர் வட்டம், மேலக்கொடுமலூர் என்னும் வருவாய் கிராமத்தில் அமைந்துள்ள முருகன் கோயிலாகும்.இக்கோயில் பரமக்குடியிலிருந்து 18 கிலோ மீட்டர் தொலைவிலும்; முதுகுளத்தூரிலிருந்து 19 கிலோ மீட்டர் தொலைவிலும் உள்ளது.

கோயிலின் வரலாறு 
முருகன் அசுரனை மழு என்ற சக்தி வாய்ந்த ஆயுதத்தால் அழித்துவிட்டு திரும்பும்போது, அங்கிருந்த முனிவர்கள் முருகனைக் கண்டுவணங்கினர். அந்த இடத்திலேயே (மேற்கு திசையில்) முருகன் நின்று அருளாசி வழங்கினார் என்று பக்தர்கள் நம்புகின்றனர். இதனால் இந்த ஊருக்கு மேலக்கொடுமழூர் என்ற பெயர் ஏற்பட்டது. மேலக்கொடுமழூர் என்றால் ‘வலிமைமிக்க மழு ஆயுதம் தாங்கி மேற்கு திசை நோக்கி நிற்கின்றவனின் ஊர்’ என்று பொருள். மேலக்கொடுமழுர் என்பது காலப் போக்கில் மருவி மேலக்கொடுமலூர் என மாறிவிட்டது எனக் கூறப்படுகிறது. இக்கோயிலை  இராமநாதபுரம் சேதுபதி மன்னர் கட்டினார்.  இக்கோயில் மேற்கு பார்த்த நிலையில் உள்ளது, கோயில் இறைவனான முருகனும் மேற்கு பார்த்தபடி இருப்பது சிறப்பு. இங்கு குமரக்கடவுள் சுயம்பு மூர்த்தியாக சுமார் ஆறு அடி உயரத்தில் காட்சியளிக்கிறார். குமரனுக்கு வாரத்தில் திங்கள், வெள்ளி, ஆகிய இரு நாட்களில் மட்டும் தான் பகளில் அபிஷேகம் பூசை  செய்யப்படுகிறது. மற்ற நாட்களில் .இரவில் மட்டுமே அபிஷேகம் மற்றும் பூசை செய்யப்படுகிறது.

சிறப்பு
இக்கோயிலில் சூரியன் மேற்கே மறைந்த பிறகே இரவு நேரத்தில் முருகனுக்கு அபிஷேகங்கள் நடைபெறும். உடை மரக் குச்சிகள் முருகனுக்கு அர்ப்பணிக்கப்படுகிறது.

கோயில் அமைப்பு 
இக்கோயிலில் குமரக்கடவுள் (எ) சுப்பிரமணிய சுவாமி சன்னதி உள்ளது. இக்கோயிலில் ஒரு கோபுரம் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அறங்காவலர்களால் நிர்வகிக்கப்படுகிறது.

பூசைகளும், திருவிழாக்களும் 
இக்கோயிலில் குமாரதந்திர முறைப்படி இரண்டு காலப் பூசைகள் நடக்கின்றன. பங்குனி உத்திரம்,  வைகாசி விசாகம் மற்றும் ஆடிக் கிருத்திகை திருவிழாவாக நடைபெறுகிறது.

திருப்பணிகள் 
இக்கோயிலுக்கு. 1926 ஆம் ஆண்டு முதன்முறையாக  குடமுழுக்கு நடைபெற்றது. பின்னர் 2004 ஆம் ஆண்டு கோயில் புணரமைக்கப்பட்டபோது இக்கோயிலைப் பற்றி ஜவாது புலவர் பாடிய குமரையா பதிகத்தை கோயில் மதில் சுவரில் கல்வெட்டாகப் பதித்து கோயிலின் விமானத்தின் தெற்குப் பகுதியில் ஜவாது புலவரின் உருவத்தைச் சுதையில் அமைத்தனர்.

இலக்கியங்கள் 
இக்கோயில் பாம்பன் சுவாமிகள், முகம்மது மீர் ஜவாது புலவர் ஆகியோரால் பாடப்பட்டது, மேலும் வேம்பத்தூர் கவிராஜ பண்டிதரால் "மேலக்கொடுமளுர் முருகன் ஞான உலா" என்ற இலக்கியம்  பாடப்பட்டுள்ளது.

மேற்கோள்கள் 

இராமநாதபுரம் மாவட்டத்திலுள்ள முருகன் கோயில்கள்
கோவிந்தராஜ சுவாமி கோயில், திருப்பதி

கோவிந்தராஜ சுவாமி கோயில், (Sri Govindarajaswamy Temple), இந்திய மாநிலமான ஆந்திரப் பிரதேசத்தின் சித்தூர் மாவட்டத்தில் திருப்பதி நகரத்தில் அமைந்துள்ளது. இக்கோயில் 1130இல் இராமானுசரால் நிறுவப்பட்டது.
இக்கோயில் திருமலை திருப்பதி தேவஸ்தானத்தின் நிர்வாகத்தில் இயங்குகிறது.

மூலவர்
இக்கோயிலின் மூலவர் கோவிந்தராஜர் திருமலையில் குடிகொண்டுள்ள வெங்கடேஸ்வரருக்கு மூத்தவர் எனக் கருதப்படுகிறது.ஆதிசேஷன் மீது  யோக நித்திரையில்  கிழக்கு நோக்கி காட்சியளிக்கும் கோவிந்தராஜரின் காலடியில் ஸ்ரீதேவி மற்றும் பூமாதேவி உடனுறைந்துள்ளனர்.

துணைக் கோயில்கள்
கோவிந்தராஜர் கோயில் வளாகத்தினுள் பார்த்தசாரதி கோயில், கல்யாண வெங்கடேஸ்வர் கோயில்கள் துணைக் கோயில்களாக உள்ளது. மேலும் இக்கோயில் வளாகத்தில் புண்டரீக வல்லி,  ஆண்டாள், ஆழ்வார்கள், இலக்குமி நாராயண சுவாமி, அனுமார், பெரிய நம்பி மற்றும் இராமானுசர் ஆகியவர்களின் தனி சன்னதிகள் அமைந்துள்ளது.

இதனையும் காண்க
 சிதம்பரம் திருச்சித்ரகூடம் கோவிந்தராஜன் கோயில்

மேற்கோள்கள்

வெளி இணைப்புகள்
 கோயிலின் இணையதளம் 
 Sri Govindaraja swamy Temple 

சித்தூர் மாவட்டத்திலுள்ள கோயில்கள்
ஆந்திரப் பிரதேச இந்துக் கோயில்கள்
திருப்பதி வெங்கடாசலபதி கோயில்
வைணவ தலங்கள்
இந்து யாத்திரைத் தலங்கள்
பன்னிரண்டாம் நூற்றாண்டு இந்துக் கோயில்கள்